1. **Tvorivosť a podnikavosť**

*„Láska je vynaliezavá“*

**1.Božie slovo: Mt 25,14-30**

*14 Bude to tak, ako keď ktosi odchádzal na cestu, zavolal si sluhov a zveril im svoj majetok; 15 jednému dal päť talentov, druhému dva a ďalšiemu jeden — každému podľa jeho schopností — a odcestoval. 16 Ten, čo dostal päť talentov, šiel, obchodoval s nimi a získal ďalších päť. 17 Podobne aj ten s dvoma získal ďalšie dva. 18 Ale ten, čo dostal jeden, odišiel, vykopal jamu a peniaze svojho pána ukryl. 19 Po dlhom čase sa pán týchto sluhov vrátil a začal s nimi účtovať. 20 Keď prišiel ten, čo dostal päť talentov, priniesol ďalších päť a povedal: ‚Pane, zveril si mi päť talentov a hľa, získal som ďalších päť.‘ 21 Pán mu povedal: ‚Správne, dobrý a verný sluha! Bol si verný nad málom, ustanovím ťa nad mnohým. Vojdi do radosti svojho pána!‘ 22 Prišiel aj ten, čo dostal dva talenty a povedal: ‚Pane, zveril si mi dva talenty a hľa, získal som ďalšie dva.‘ 23 Pán mu povedal: ‚Správne, dobrý a verný sluha! Bol si verný nad málom, ustanovím ťa nad mnohým. Vojdi do radosti svojho pána!‘ 24 Predstúpil aj ten, čo dostal jeden talent a povedal: ‚Pane, vedel som, že si tvrdý človek. Žneš, kde si nesial, a zbieraš, kde si nerozsýpal. 25 Preto som zo strachu odišiel a tvoj talent som skryl v zemi. Pozri, tu máš, čo je tvoje!‘ 26 Pán mu odpovedal: ‚Zlý a lenivý sluha! Vedel si, že žnem, kde som nesial, a zbieram, kde som nerozsýpal. 27 Mal si teda dať moje peniaze peňažníkom a ja by som si bol po návrate vzal svoj majetok aj s úrokom. 28 Vezmite mu teda talent a dajte tomu, čo má desať talentov. 29 Lebo každému, kto má, bude pridané a bude mať hojnosť. Ale kto nemá, tomu bude vzaté aj to, čo má. 30 A toho neužitočného sluhu vyhoďte von do tmy. Tam bude plač a škrípanie zubami.‘*

**2.Komentár:**

Ako bratia a sestry Don Boscovi, ktorým záleží na dobre a spáse mladých, sme pozvaní sa od nášho zakladateľa inšpirovať talentom tvorivosti a podnikavosti. Ako môžeme čítať v našich Pravidlách, don Bosco bol praktickým a podnikavým človekom, tvorivým a neúnavným pracovníkom. Zároveň bol vo svojej činnosti animovaný nepretržitým a hlbokým vnútorným životom. Snažil sa rozlišovať znamenia čias a adekvátne reagovať na potreby mladých v danej dobe. /porov. Paž čl. 11./

Túžba robiť dobro zaväzuje hľadať najvhodnejšie cesty, ako to uskutočniť. V hre sú: správna interpretácia potrieb a konkrétnych možností, duchovné rozlišovanie vo svetle Božieho slova, odvaha rozbehnúť iniciatívy, tvorivosť pri nachádzaní doteraz neznámych riešení, prispôsobenie sa mnohorakým okolnostiam, schopnosť spolupracovať, vôľa preverovať a hodnotiť. / Charta identity, čl.35/

Poďme sa pozrieť na to, čo tvorivosť je, ako ju rozvíjať a prakticky prežívať v každodennom živote:

Pojem **tvorivosť** pochádza z latinského slova „creare“, čo znamená tvoriť, vytvoriť, plodiť. Tvorivosť má mnoho definícií. Najviac ma oslovila táto: Tvorivosť je sebavyjadrenie, sebarealizácia, aktualizácia nášho potenciálu v zmysle vymyslieť, vytvoriť niečo nové a hodnotné, pretvárajúc tak niečo čo je, na niečo lepšie. Tvorivosť sa tak stáva dobrodružstvom v neznáme, hrou, ale aj ťažkou prácou. V praktickom živote je veľmi dôležitá, pretože je jedným z prostriedkov, ktoré rozvíjajú prosociálne správanie. Potenciál tvorivosti je v každom človeku s možnosťou v nej rásť a rozvíjať ju.

Predpokladom pre rozvoj tvorivosti je **sebaprijatie**. Ak chceme plnohodnotne vstúpiť do akéhokoľvek vzťahu či už s ľuďmi, alebo aj s Bohom, je dôležité cítiť sa dobre sám so sebou. Ďalej si tvorivosť žiada byť odvážny/ neznechutiť sa neúspechom/, prežívať slobodu, byť citlivý a všímavý na potreby a problémy vo svojom okolí. Hľadať pozitívne veci vo všetkých situáciách, byť zvedavý, prekonávať pohodlnosť...Tvorivosť dáva zmysel životu, posúva človeka vpred, tvorivosť odlišuje človeka od zvieraťa a stroja, tvorivosť je spôsob sebarealizácie, tvorivosť lieči človeka z chorôb modernej civilizácie, tvorivosť je významnou hodnotou pre spoločnosť, tvoriť znamená žiť...Ak chceme udržať krok s dnešnou dobou je nutné meniť seba a svet okolo seba.

Ponuka možnosti, ako rozvíjať tvorivosť v pastoračnej láske k mladým a tak ich viesť k osobnému vzťahu s Ježišom:

1. Pracovať na svojom osobnom vzťahu s Ježišom. Čas strávený s Ježišom v tichu, v modlitbe, v slovách Svätého Písma. Uč sa poznať srdce Boha v Božom slove. /sv. Gregor Veľký/. Pravidelne čerpať z prameňov sviatostí, ktoré nám ponúka svätá Cirkev.
2. Neustále sa vzdelávať, rozmýšľať a hľadať spôsoby ako sprevádzať a vychovávať mladých, aby sa mohli rozvíjať po ľudskej i kresťanskej stránke.
3. Mať odvahu hovoriť zo srdca o svojej viere, o svojom vzťahu s Bohom, o svojom povolaní.

**3.Osobné otázky:**

* Aké sú moje dary, talenty ktoré viem použiť v pastorácii mladých?
* Kde vidím potenciál byť tvorivý, vynaliezavý?
* V ktorých situáciách som skôr pasívny, kedy ma ovláda strach?

**4.Spoločná otázka:**

* Čo vnímam ako znamenia čias, znamenia doby v súvislosti s mladými?

**5.Aktivita:**

**Pomôcky**: veľký kus papiera formát A3, 5ks fixiek rôznej farby.

Na papier si napíšte alebo nakreslite 5 vlastností, každú inou farbou, ktoré by mal mať salezián spolupracovník. Potom spolu porozmýšľajte, ako sa tieto vlastnosti dajú pretaviť do konkrétnych činov pre dobro mladých a pripíšte ich k danej vlastnosti. Porozprávajte sa o tom spoločne, prípadne si dajte konkrétne predsavzatie, čo z toho chcete uskutočniť.

**6.Modlitba:**

*Drahý Pane, Ty si nás pozval do saleziánskej rodiny dávať seba a svoje talenty pre dobro a spásu mladých. V duchu lásky, ktorá nám pomáha premáhať naše obavy a strachy, túžime byť tvoriví, aktívni a vynaliezaví na ceste k mladým. Pane, prosíme Ťa, posilňuj nás a pomôž nám byť vytrvalí. Panna Mária, Pomocnica kresťanov, oroduj za nás. Amen.*